Document ID: 32001D0538

Odločba Komisije
z dne 16. julija 2001
o spremembah Odločbe 93/402/EGS o pogojih v zvezi z zdravstvenim varstvom živali in izdajanju veterinarskih spričeval pri uvozu svežega mesa iz južnoameriških držav zaradi upoštevanja zdravstvenega stanja živali v Urugvaju
(notificirano pod dokumentarno številko K(2001) 2205)
(2001/538/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 72/462/EGS z dne 12. decembra 1972 o problemih v zvezi z zdravstvenim varstvom živali in veterinarskimi pregledi ob uvozu govedi, prašičev, ovc in koz ter svežega mesa in mesnih izdelkov [1], nazadnje spremenjene z Direktivo 97/79/ES [2], in zlasti členov 14 in 22 Direktive,
ob upoštevanju naslednjega:
(1) Pogoji v zvezi z zdravstvenim varstvom živali in izdajanjem veterinarskih spričeval za uvoz mesa iz Argentine, Brazilije, Čila, Kolumbije, Paragvaja in Urugvaja so določeni v Odločbi Komisije 93/402/EGS [3], nazadnje spremenjeni z Odločbo 2001/537/ES [4].
(2) V Urugvaju so potrdili izbruhe slinavke in parkljevke, ki so se začeli 23. aprila 2001, in uveden je bil program cepljenja govedi proti slinavki in parkljevki.
(3) Komisija je z Odločbo Komisije 2001/388/ES [5] začasno ustavila uvoz v Skupnost vseh kategorij svežega mesa navedenih vrst, dovzetnih za slinavko in parkljevko.
(4) Organizirana je bila misija Komisije, med 25. in 29. junijem 2001, da se preuči epidemiološki položaj glede slinavke in parkljevke ter uvedene nadzorne ukrepe.
(5) Ugotovitve te misije zbujajo nekaj skrbi glede določenih nadzornih ukrepov, uvedenih v Urugvaju, glede trenutnega stanja v zvezi s slinavko in parkljevko, zlasti glede števila izbruhov, nadzora gibanja živali in procesa zorenja mesa.
(6) Pristojni veterinarski organi v Urugvaju obravnavajo te skrbi, in je zato treba podaljšati začasno ustavitev uvoza v Skupnost vseh kategorij svežega mesa navedenih vrst, dovzetnih za slinavko in parkljevko, v skladu z Odločbo 2001/388/ES, vsaj dokler se pomanjkljivosti ne odpravijo in se položaj v zvezi z boleznijo ne stabilizira.
(7) Zaradi razjasnitve uvoznih pogojev je treba razveljaviti Odločbo 2001/537/ES in v skladu s tem spremeniti Odločbo 93/402/EGS.
(8) Ta odločba bo pregledana ob upoštevanju razvoja položaja.
(9) Ukrepi, predvideni s to odločbo, so v skladu z mnenjem Stalnega veterinarskega odbora -
SPREJELA NASLEDNJO ODLOČBO:
Člen 1
Priloga II k Odločbi 93/402/EGS se nadomesti s Prilogo k tej odločbi.
Člen 2
Odločba 2001/537/ES je razveljavljena.
Člen 3
Ta odločba se uporablja od 16. julija 2001.
Člen 4
Ta odločba je naslovljena na države članice.
V Bruslju, 16. julija 2001

Labels: 17
0
3
6
18